Москва аԥснытәии адыгатәии астудентцәа рыбжьара ашьапылампыл азы аицлабра мҩаԥысуеит
Аицлабра аатуеит мшаԥы 10 азы Лужники, академиа Paris Saint Germain аҿы. Аицлабра иалахәхоит москватәи аа-ҵараиурҭак рыстудентцәа.
АҞӘА, мшаԥы 7 – Sputnik, Сариа Кәарцхьиаԥҳа. Аԥсуа-адыга абызшәатә ҭаацәара иаҵанакуа астудентцәа рыбжьара ашьапылампыл маҷ азы иаарту ачемпионат мҩаԥысуеит Урыстәыла аҳҭнықалақь Москва ҳәа Sputnik иазеиҭалҳәеит МГИМО иҭоу аԥсуа студентцәа Реидгыла ахантәаҩ ихаҭыԥуаҩ Саломеиа Агрԥҳа.
Ачемпионат иалахәхоит: Москватәи ахәынҭқарратә жәларбжьаратәи аизыҟазаашьақәа ринститут, Москватәи аҳәынҭқарратә университет, Афинанстә университет, Адипакадемиа, Урыстәылатәи аҳәынҭқарратә университет, Москватәи аҳәынҭқарратә азиндырратә университет, Урыстәылатәи аҳәынҭқарратә ажәларқәа реиҩызаратә университет, МИСиС ркомандақәа.
Ахәмаррақәа х-хәҭакны имҩаԥгахоит мызкы аҩнуҵҟа, ҩба-ҩба таимла.
"Аицлабрақәа мҩаԥысуеит аолимпиатә системала – аӡә даҵахаанӡа. Аиҭахараан ахәмарра шьҭахьтәи амба 11 метра иазааигәаны ампыл аҭаршәра мҩаԥгахоит", - лҳәеит Агрԥҳа.
Атурнир аҿы иаиааиуа ахраҿақәа, аҳаҭыртә шәҟәқәа, амедалқәа рыҭахоит. Ирыҭахоит аҳамҭақәа "Иреиӷьу ахьчаҩ", "Иреиӷьу ажәылаҩ" уҳәа егьырҭгьы.
Атурнир хықәкы хадас иамоуп аԥсуа-адыга бызшәатә ҭаацәара иаҵанакуа реидкылара.
Аицлабра амҩаԥгара иаԥшьгамҭоуп МГИМО аԥсуа студентцәа Реидгыла ахантәаҩы Нури Тәанба.
"Ари аидеиа акырҵуан дазхәыцуеижьҭеи. Аԥхьа аицлабра аԥсуаа рымацара имҩаԥгазарц азԥхьагәаҭан, аха акоманда еизымхеит. Нас Адыгеиатәи астудентцәа ҳрацәажәан иҳаӡбеит азеиԥш турнир мҩаԥгазарц", - лҳәеит Саломеиа Агрԥҳа.
Аиҿкааҩцәа атурнир есышықәса амҩаԥгара ргәы иҭоуп, уажәазы еилкаауп иааиуа ашықәс азы 16 команда шалалахәхо.
Аԥсуа-адыга абызшәатә ҭаацәара иаҵанакуа москватәи астудентцәа рыбжьара ашьапылампыл маҷ азы иаарту ачемпионат мҩаԥысуеит Москва иҟоу Аԥсны Ацҳаражәҳәарҭа, Москватәи аԥсуа диаспора, Урыстәылатәи Афедерациа ахада иҿы иҟоу Ареспублика Адыгеиа ахаҭарнакра рфинанстә цхыраара ала.